ለዓለም ገበያ ማቅረብ የሚያስችል የተፈጥሮ ጋዝ መስመር ዝርጋታ ስምምነት ከጅቡቲ ጋር ተፈረመ
ኢትዮጵያ የተፈጥሮ ጋዝን ለዓለም ገበያ ለማቅረብ የሚያስችላትን የተፈጥሮ ጋዝ መስመር ዝርጋታ ስምምነት ከጅቡቲ ጋር ተፈራረመች፡፡ስምምነቱ ኢትዮጵያ ፖሊ ጂ ሲ ኤል በተባለ የቻይና ኩባንያ አማካኝነት ያገኘችውን የተፈጥሮ ጋዝ ለዓለም ገበያ ማቅረብ የሚያስችል የተፈጥሮ ጋዝ መስመር ዝርጋታ ነው።ስምምነቱን የኢፌዴሪ የማዕድንና ነዳጅ ሚኒስትር ዶክተር ሳሙኤል ሁርካቶና የጅቡቲው የኢነርጅና የተፈጥሮ ሃብት ሚኒስትር ዮኒስ ጉልዲ ተፈራርመውታል።የኢትዮጵያ ማዕድንና ነዳጅ ሚኒስትር ዶክተር ሳሙኤል ሁርካቶ ስምምነቱ የሁለቱን ሃገራት የጋራ ጥቅም የሚያስከብርና ሰፊ ድርድር የተካሄደበት መሆኑን አስረድተዋል፡፡ስምምነቱ በኢትዮጵያ በኩል በካሉብና ሂላላ የተገኘው የተፈጥሮ ጋዝ ለውጭ ገበያ ለማቅረብ የሚያስችል የመስመር ዝርጋታ በመሆኑ ፕሮጀክቱ ሲጠናቀቅ የውጭ ምንዛሪ ከማስገኘቱም በላይ ሰፊ የሥራ ዕድል መፍጠር የሚያስችል በመሆኑ ታሪካዊ ስምምነት ነው ብለዋል፡፡ የጅቡቲ የኢነርጅና የተፈጥሮ ሃብት ሚኒስትር ዮኒስ ጉልዲ በበኩላቸው ጅቡቲና ኢትዮጵያ ረጅም ዘመን ያስቆጠረ መልካም ግንኙነት ያላቸው መሆኑን ጠቅሰው፥ የሚዘረጋው የተፈጥሮ ጋዝ መስመር የሁለቱን ሀገራት ግንኙነት የበለጠ የሚያጠናክርና የጋራ ጥቅም የሚያስገኝ መሆኑን ገልጸዋል።የተፈጥሮ ጋዝ መስመሩ ከኢትዮጵያ ካሉብና ሂላላ እስከ ጅቡቲ ወደብ የሚዘረጋ ሲሆን÷ ስምምነቱ በኢትዮጵያና በአምራች ኩባንያው ፖሊ ጂ ሲ ኤል፣ በጅቡቲና በኩባንያው መካከል ስለሚኖረው የጋራ ጥቅም የሚመለከት ማዕቀፍ የተካተተበት መሆኑም ነው የተገለጸው፡፡የመስመር ዝርጋታውም 700 ኪሎ ሜትር ርዝመት ሲኖረው ከካሉብና ሂላላ እስከ ጅቡቲ ድንበር ድረስ በኢትዮጵያ ምድር ላይ ያርፋል። 67 ኪሎሜትር የሚሆነው ደግሞ ከጅቡቲ ድንበር እስከ ወደቡ ድረስ የሚሸፍን እንደሚሆም ነው የተገለጸው፡፡  በስምምነቱ መሠረትም የመስመር ዝርጋታው ከያዝነው በጀት ዓመት ጀምሮ በሁለት ዓመት ውስጥ ይጠናቀቃል ተብሎ ይጠበቃል፡፡ (ምንጭ፡ -ኤፍ.ቢ.ሲ)